Cymuned (mudiad) - Wicipedia

# Cymuned (mudiad)

### Oddi wrth Wicipedia, y gwyddoniadur rhydd.

Mae Cymuned yn fudiad Cymreig sy'n ymgyrchu dros hawliau siaradwyr Cymraeg. Yn benodol mae wedi tynnu sylw at ddiffygion honedig yn y farchnad dai ac wedi protestio yn erbyn gwerthwyr tai yn Lloegr sydd yn gwerthu tai yng Nghymru i fewnfudwyr o Loegr.

Prif weithredwr Cymuned yw Aran Jones, a ddysgodd Gymraeg fel ail iaith. Ymysg aelodau blaenllaw eraill y mudiad mae Simon Brooks, cyn-olygydd y cylchgrawn Barn; a Twm Morys, y bardd a'r canwr, yr actores Judith Humphreys. Dysgwr arall sy'n aelod o Gymuned yw Dr Jerry Hunter, a enilliodd ei ddoethuriaeth ym Mhrifysgol Harvard, UDA, cyn symud i Gymru i ddysgu Cymraeg a chael swydd fel darlithydd ym Mhrifysgol Cymru, Bangor.

Un o ymgyrchoedd pwysicaf y mudiad heddiw yw sicrhau fod tai newydd ar gyfer pobl leol yn unig. Mae gwrthwynebwyr wedi galw hyn yn bolisi 'geto' ond mae Cymuned yn pwyntio allan fod polisïau tebyg eisoes yn cael eu gweithredu mewn rhannau o Loegr fel Parc Cenedlaethol Cymoedd Swydd Efrog, rhannau o Swydd Henffordd, Dyfnaint, Ardal y Copaon (Peak District) ac Ardal y Llynnoedd, a hynny heb wrthwynebiad gan y Blaid Lafur.

Mae'r mudiad wedi derbyn canmoliaeth a beirniadaeth am ei safbwynt dros y blynyddoedd. Mae sawl aelod blaenllaw o'r Blaid Lafur wedi beirniadu Cymuned am fod yn "gul" a mewnblyg. Ond o bryd i'w gilydd daw cefnogaeth o gyfeiriadau annisgwyl. Yng nghynghadledd flynyddol y mudiad 2007 Richard Brunstrom, Prif Gwnstabl Heddlu Gogledd Cymru, oedd y siaradwr gwadd. Galwodd am gryfhau'r Ddeddf Iaith bresennol ac esboniodd ei fod yn ddyletswydd cyfreithiol arno yn rhinwedd ei swydd i hybu'r iaith Gymraeg ac amddiffyn ac ymestyn hawliau siaradwyr Cymraeg.

## [golygu] Cysylltiadau allanol

- Gwefan Cymuned

Eginyn erthygl sydd uchod. Gallwch helpu Wicipedia drwy ychwanegu ato.

Wedi dod o "http://cy.wikipedia.org../../../c/y/m/Cymuned_%28mudiad%29.html"

Categorïau: Egin | Gwleidyddiaeth Cymru | Hanes y Gymraeg | Cenedlaetholdeb Cymreig

##### Views

- Erthygl
- Sgwrs
- Diwygiad cyfoes

##### Chwilio

##### Ieithoedd eraill

- English